khistorydata/jeongjo-sjw-relations huggingface dataset:
정조 10년
丙午二月二十八日酉時。上御重熙堂。坐直承旨入侍時。右副承旨趙衍德。假注書金祖淳。記事官李崑秀尹行任。以次進伏訖。上命書傳敎曰。向以坡牧事。有道伯地方官。分等處分之命矣。伊後多岐廉査。大體言之。柳文植。固有不能檢下之罪。與渠躬犯驅遂之罪。大有間焉。然則勒加處分。殊欠綜核之政。然業因他事。已被重勘。此事自在勿論之中。事在道內。靡大靡細。是非道伯不能檢飭之致。京畿監司徐有防。從重推考。在囚各人等。隨命放送。此外未及推問之類。一體放送。其中所謂該牧京裨。渠旣留衙。不可白放。令道伯。更加嚴杖放送事。分付。命書傳敎曰。領敦寧敦諭。昨夕使之往宣。而今已夜深。尙無書啓。如是遲滯。前所未見。方令政院査問。而且以原批答言之。在家取見。仍爲持去。以致傳敎謄入時見漏。院規無論大小公事。無得出望門外。則在家求見。已萬萬駭妄。因此査之。敦諭進去時。不詣朝房。自家中陪往云。尤涉放肆。其無嚴極矣。偕來承旨洪仁浩削職。俾知有罪無得倖逭。命書傳敎曰。朝因長湍倅辭朝。欲爲面飭而未果矣。聞筵臣言。本邑昨秋年事。有被災面里。目下民情。多有艱窘處。因此又聞。如永平等峽邑亦然。民多流離云。聞甚矜惻。見今分糶。伊時若不着意顧恤居者。亦安保其不散。以此意。令廟堂措辭。行會該道伯。流民雖難一一招來。若能撫摩居民。去者豈不還集。以關以面。嚴飭各該邑倅。俾各竭誠安集。萬一有一毫泛忽之端。現發於繡衣按廉之行。邑倅姑捨是。道伯當先被重勘。使之惕念擧行。且以關東言之。雖曰土着不固。亦或有流民之道路去來者云。亦爲着意撫摩。期於奠接之意。枚擧謄關。申飭該道伯。命書傳敎曰。事係莫重。工役烟軍。雖許使用。農時役民。一念憧憧。卿等知此意。本邑民人外。切勿使用。若有不足事。則豈顧些少公費。必皆雇用。而烟軍之赴役者。錢米間以一時米例。分給療飢。次以示朝家爲所重用烟軍。軫其勢給糧需之意。無論官民。使用之際。一切勿施鞭扑。申飭地方官及牌將等處。際聞宣傳官回奏之言。鍊戎臺軍。亦有赴役者云。果已優給糧資否。亦令知悉。着意擧行事。一體下諭于補土監董堂上處。命書傳敎曰。今番幸行時。畿邑地方。有駕前呼籲或鳴金者。條件槪錄以來。而狀本則只以二度爲之。此必錯認於新定式而然。雖以猥濫勿施者。前此必皆枚擧刊錄以聞。今何不爲乎。此後雖在勿施之科者。一依刑曹例。以其供招登聞。以勿施何如之意。措辭狀聞。俾無京外異規事下諭于京畿監司。命書傳敎曰。承旨房仍。命書榻敎曰。承旨前望單子入之。待下批牌招察任。命書傳敎曰。課講在明。且與文所有異。武所進去監試官中。抄啓文臣本職許遞。前望單子入之。待下批牌招。各以其窠。先進去後謝恩。命書傳敎曰。偕來承旨。同副承旨進去。命書傳敎曰。凡上言覆奏。皆以粘連啓目爲之。自是格例。今番禮曹回啓則草記爲之。此必因昨年特敎草記回啓之命。而看作定式之規。如是循襲。該曹堂上推考。此後復舊例擧行。命書傳敎曰。次對明日來會。仍命退。諸臣以次退出。
정조 10년
行都承旨沈豐之坐直。左承旨李亨元式暇。右承旨趙尙鎭坐。左副承旨趙衍德坐直。右副承旨李夔坐。同副承旨李敬一奉命在外。注書金孝建仕一員未差。假注書李德鉉仕直。事變假注書李儒修仕。
정조 10년
趙衍德。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
傳于趙衍德曰。大臣備局堂上引見。
정조 10년
傳于沈豐之曰。課講入侍。
정조 10년
沈豐之啓曰。監印堂上入侍事命下。而金尙集時無職名。令該曹口傳付軍職。何如。答曰。允。
정조 10년
兵曹口傳政事。副司直單金尙集。
정조 10년
以禮曹皇壇展拜吉時單子。傳于沈豐之曰。依昨年例。前一日詣摛文院齋宿。翌朝行禮。以此知悉。
정조 10년
備邊司。以李命俊爲濟州牧使。
정조 10년
以濟州牧使望單子。傳于趙尙鎭曰。堂堂廟堂之尊。加之受點文書事體。何如。而似此薄薄紙。所見誠不似。況濡墨輒潑。艱辛莫甚。取考久遠單子紙品。可也。
정조 10년
沈豐之啓曰。右承旨趙尙鎭。方在罷散中。何以爲之。敢稟。傳曰。敍用。
정조 10년
李亨元。以吏曹言啓曰。南部居嘉善朴鳳徵。靈巖居幼學尹坊。開城府居騎兵趙龍得。保寧居幼學李秀廷。南原居幼學李宗喆。水原居幼學李春復。陰竹居幼學沈達永。橫城居幼學李永璞等。以其父或年九十年八十加資事上言。而限內不爲現身。戶口亦不來納。竝依例勿施。何如。傳曰。係是老職事。有難遲待。來頭上言時。更卽推尋回啓。而旣曰爲親推恩之請。則其爲子者。理當等待來現。至今不知去處者。人事道理。豈可如此。其中名以幼學。則尤不可以無識常漢比論。分付各該地方官。使之各別科罪。可也。
정조 10년
沈豐之。以禮曹言啓曰。上年冬至。濟州牧使尹得逵闕封世子宮方物織毛馬粧一部代結弓獐皮五張。及今丙午年正朝方物大殿封進弓帒筒箇四部。結弓獐皮十五張等物。今始上來。依例看品內入。而世子宮方物織毛馬粧一部。則待冠禮封進事。依判付啓下知委矣。今又該牧使誤認封進。事當還爲下送。而亦涉有弊。依例一體看品內入之意。敢啓。傳曰。知道。
정조 10년
沈豐之。以禮曹言啓曰。今此文武官重試吉日改推擇以入事。命下矣。卽令日官推擇。則來三月初七日初十日十二日十三日十四日。俱有拘忌。十一日爲吉云。以此日擧行。而原䊀目中。改付標以入之意。敢啓。傳曰。允。
정조 10년
沈豐之。以禮曹言啓曰。觀此濟州幼學高鳳禎等上言。則其矣始祖高乙那與良夫兩乙那。踴出於漢挐山之毛興穴。而高乙那雖統爲主於三邑之地。良乙那爲臣。夫乙那爲民矣。其後良氏子孫。不告於官。以高夫兩姓。敢自易位於耽羅誌。良反居上。高反居中。故先王朝辛未年。高厚翊爲名人。駕前上言。至下釐正之命。其時牧使臣鄭彦儒。先後自別之意回啓。而尙未有稟處之擧。未卽蒙釐正之典。及今釐正位次事。令該曹稟處矣。其所爲先。雖有所據。海上島俗。有難臆斷。令該牧使。前後事實。更爲詳査論理狀聞後稟處。何如。傳曰。允。
정조 10년
沈豐之。以禮曹言啓曰。觀此全羅道幼學李敏鐸等上言。則爲其高敞柳慶福妻金氏孝烈請旌褒事。令該曹稟處矣。蓋金氏自在髫齡。失其所怙。哭泣顔色之慼。無異成人。上慰母心。下愛昆季。極其孝友。而及其嫁也。未及半年。其夫遘疾。晝夜虔禱。願以身代。竟至不救。勺水不入口。而初終諸節。躬自檢察。盡其送終之節。以其同穴之願。斫指成誓。藏於結棺之索。日夜泣血。絶而復甦者數矣。其姑强勸米飮。則黽勉下咽。而旋卽嘔出。纔過數月。終遂其下從之願。將死之日。囑其姑曰。婦死之後。必擇於一家年長者。以爲立後。奉姑有道云矣。金氏之孝烈。如彼卓異。而惜其節行之至今無褒。有此多士之呼籲。施以旌褒之典。在朝家激勸之道。恐無不可。莫重恩典。有難遽請。令該道道臣。詳考實蹟。採探公議。消詳狀聞後稟處。何如。傳曰。允。
정조 10년
沈豐之。以禮曹言啓曰。觀此衿川幼學宋學孫上言。則爲其亡父秀海孝行請旌褒事。令該曹稟處矣。取考謄錄。則癸卯年京外孝烈入侍分等時。入於置之中矣。今不可以其子之更籲。有所陳請。依前置之。何如。傳曰。更考其時別單。詳細論理草記。可也。
정조 10년
沈豐之。以禮曹言啓曰。觀此西部幼學李基亨上言。則其祖故學生成夏。有卓異出天之孝。己酉之夏。父病危篤。嘗藥嘗糞。終始不懈。方其疾革也。斷指進血。幸延數時。及其遭艱。殯歛送終。一遵喪禮。奉養偏母。竭力盡誠。出遇美味。必袖而進之。逮于丁亥。母年八十七矣。衰病奄奄。醫藥調治之道。靡不用極。幾殊而甦。卽割右指。竟至不救。初終之禮。克致無憾。友愛一弟。同衾共卓。每値國忌。不御酒肉。癸巳慶科時。謂其弟曰。吾先祖廣林君。壬辰播遷時。獨入危城。有陪往廟社主之功。今科旣稱壬辰之慶。則吾兄弟雖老。豈可不觀光乎。扶病入場。不幸蹂躪。先朝聞以驚悼。特命停樂恤典。弟與子調用。而惟其忠孝家行。無以上達。令該曹稟處矣。李成夏之忠孝懿行。旣如是彰明。則許以旌褒。亦無不可。而方自京兆。遍諭坊曲。敷求孝烈。則似不當獨漏。姑待漢城府報來。以爲稟處之地。何如。傳曰。前此旣有傳敎。則似此行誼。何不登聞云耶。問于京兆。使之探問實蹟。草記待批下稟處。可也。
정조 10년
沈豐之。以禮曹言啓曰。觀此楊州幼學李海普上言。則其矣五代祖忠肅公李尙吉。立慬江都。與金文忠等諸臣。生同其難。死同其節。同入腏享之列。同蒙旌褒之恩。而所不同者。惟不祧一事。一依金尙容李時稷宋時榮尹棨已行之例。竝蒙不祧之恩事。令該曹稟處矣。李尙吉當日死義之節。昭載國乘。其在朝家崇報之道。宜所軫念。且有諸臣已行之例。一體不祧。無所不可。而勳臣外不祧。旣非國典所載。有非臣曹不敢擅便。上裁。何如。傳曰。宋時榮旣許不祧。此亦宜無異同。亦爲許施。可也。
정조 10년
沈豐之。以禮曹言啓曰。觀此康津幼學趙奎運上言。則爲其高祖贈左承旨彭年孝行請旌褒事。令該曹稟處矣。取考本曹謄錄。則癸卯正月二十三日。京外孝烈分等入侍時。康津故郡守趙彭年。更令該曹參考可據文蹟後。就議大臣指一稟處事。命下矣。其時本曹草記內。取考謄錄。則別無可據前例。雖或有一二加贈者。而俱是爲國殉身之人。至於此人。當初朝家以扈聖之功。旣爲左承旨贈職。則今不必更爲加贈。且其上言中論列孝行。別無卓異可稱之實。以此以彼。加贈旌閭。俱無所據。就議大臣。則左右相之意亦如此。趙奎運上言內辭緣。令姑置之。何如。傳曰。允事。啓下矣。今此趙奎運上言內辭意雖甚懇至。而旣有就議大臣稟處之敎。則旌閭一款。恐不可輕議。上言內辭緣勿施。何如。傳曰。允。
정조 10년
沈豐之。以禮曹言啓曰。觀此全羅道進士金聖求等上言。則故義兵將贈兵議梁大樸。一依高敬命柳彭老安瑛等。旌閭舊例事。令該曹稟處矣。大樸之立慬。已在於敬命殉節之前。其卓立忠義。可考於先輩文字者甚多。其時同死諸人。皆蒙旌褒。而獨未免向隅之歎。多士抑鬱。有此陳請。特許旌閭。實合於樹風聲扶世敎之道。依上言施行。何如。傳曰。此人節義。夫孰不知。朝家若無棹楔之典則已。不然至今獨漏。實爲欠事。然棹楔事體至重。不可以數行草記。遽然許施。就元上言單。抄別單書入。待啓下。施以旌閭之典。可也。
정조 10년
沈豐之。以禮曹言啓曰。因全羅道進士李敬緝上言判付內。故儒臣金麟厚。學術之醇正。至今稱之。其嫡傳之高弟。配食其祠。義無不可。出入五先正之門。後又有宋先正之撰狀。則可知其人之造詣。況此多士之齊籲。必因一鄕之公議。卽令該曹。詳考文蹟。草記稟處事。命下矣。蓋梁子徵學文造詣。爲文靖公金麟厚之嫡傳。則粵自肅廟朝丁丑。湖南章甫之疏請配食於筆巖書院。而尙今無聞者。已是士林之抑鬱矣。況其出入於諸先正之門詳考文蹟。亦有可據。則其所陳請。係是公議。依所請配食於筆巖書院。在朝家崇奬道學節義之擧。恐合事宜。而書院追配事體至重。臣曹不敢擅便。上裁。何如。傳曰。以先正之女壻。接先正之嫡傳。後又出入五先正之門。許令配食於先正之院宇。實合朝家禮賢之方。況先正家。親撰祭文致祭。仍命後孫錄用。此時此擧。事不偶然。以梁子徵。配食先正文靖公金麟厚筆巖書院事。分付。可也。
정조 10년
沈豐之。以禮曹言啓曰。觀此西部前萬戶朴壽景上言。則其母鄭氏孝行卓異。故辛未年分。四隣洞民呈于禮曹。則靳而不採。轉報議政府。入啓判下。漢城府依例給復之意。謄錄成出。知委當部矣。其母今己身死。久跡無聞。凡孝行之卓異者。生前復戶。死後旌閭。已有法典。旌閭一款。令該曹稟處矣。鄭氏之孝行。生前旣蒙復戶之恩。則死後旌閭之請。自是人子之至情。依所請許施。恐無不可。而莫重恩典。不敢擅便。上裁。何如。傳曰。其在重其事之道。不可以單抄回啓。遽然許施。更考上言。改錄別單。署經政府以入。可也。
정조 10년
沈豐之。以禮曹言啓曰。觀此橫城幼學許浩上言。則爲其本縣鄭師貞母李氏誠孝請旌閭事。令該曹稟處矣。取考謄錄。則甲辰年。因鄭師貞上言。其母李氏誠孝。令本道査實狀聞後稟處事蒙允。而其後因原春監司徐鼎修査實啓本。本曹覆啓內以爲。今此狀啓中李氏之孝行。果如其子之上言云。而上言則以李氏自祖姑喪。號擗血泣。纔過襄禮。仍以滅性。歸之於不勝喪而死孝。査狀則以李氏姑喪終祭。澌毁得病。終至於就盡云。李氏之事母養姑至行純誠。果如狀辭。則雖沒於終制之後。亦可謂滅性之孝。而但其上言與査狀。如是相違。則褒典至重。有難輕許。置之。何如。傳曰。允事。啓下矣。道臣親執査啓之後。本曹覆啓勿施。則今不可以累次上言。輕易許施。上言內辭緣置之。何如。傳曰。允。
정조 10년
沈豐之。以禮曹言啓曰。觀此長興幼學崔絅仁等上言。則爲其本府權氏烈行請旌閭事。令該曹稟處矣。蓋權氏。卽故學生文道光妻也。貞潔之性。卓截之行。迥出于人。及歸夫家。門孽凶獰者。闖生奪宗之計。埋凶詛呪。道光遽死。明年舅又捎背。家無主喪。送終諸節。備盡情禮。爲有老姑。强進糜粥。盡其孝養。繼而二男。次第夭折。一室四喪。荐出於數三載之內者。蓋由於埋蠱之禍祟也。權氏自是以後。以天地間一罪人自處。蒙被頭面。不見天日。將不保晷刻矣。適會埋凶等節。的然綻露。諺牒入訟。竟致孽魁數輩伏法正罪。又擇宗人馨福立後。以奉香火。又以凶孽之漏網。具諺書上言。擬撤天聽。力疾到全州。爲繼子警福力挽。遂喬居全州。遂草遺書。七日水醬不入口。奄然自劃於其家翁忌日云。權氏以藐然一女。身爲夫家。苦心復讎且定後祀。矢祀自劃。在朝家激勸之道。宜施旌閭之典。而莫重恩典。不可輕議。令本道道臣。詳考實蹟。論理狀聞後稟處。何如。傳曰。允。
정조 10년
沈豐之。以禮曹言啓曰。觀此長淵生員白敏祥上言。則其矣父壽俊。以孝誼學行。因禮曹回達。特施除職之典事。判下矣。于今三十年。尙未蒙恩。亟命有司。施以當行之典事。令該曹稟處矣。曾在丁丑年。黃海監司朴宗德。果以壽峻孝行狀聞。本曹亦爲覆奏施行。果如上言。而至今未得擧行。宜有其子之稱冤。除職一款。非臣曹所可知者。令吏曹稟處。何如。傳曰。允。
정조 10년
沈豐之。以禮曹言啓曰。觀此全羅道幼學韓東壽等上言。則以爲國家旌褒。不宜異同。褒尙於金德齡者。亦以贈旌於崔聃齡事。令該曹稟處矣。聃齡之忠烈事蹟。未必多讓於德齡。德齡則贈職贈謚。聃齡則獨未蒙一視之澤。或者德齡則死於獄中。人至今稱冤。聃齡雖不就仕。病死於家。以此差殊看而然耶。贈職贈諡。俱非臣曹所可擧行。令吏曹稟處。何如。傳曰。允。
정조 10년
沈豐之。以禮曹言啓曰。觀此長城幼學朴承爀上言。則其矣七代祖右參贊守良賜諡事。令該曹稟處矣。守良爵位事行。自當有節惠之典。宜無待於上言。而此必因事在百年以前。則必待筵稟後議諡。曾有之定式。故爲此不得已之擧。而贈諡。非臣曹所可擧行者。令吏曹稟處。何如。傳曰。允。
정조 10년
沈豐之。以禮曹言啓曰。觀此楊州幼學李永慤上言。則以爲其矣六代祖海豐君耆。特施賜諡之典事。令該曹稟處矣。耆忠烈卓異之蹟。不但昭人耳目。錄勳二等。贈資一品。揆以前例。宜蒙易名之典。似不待於上言。而或者事在百年。必待筵稟。然後始許贈諡。曾有定式而然耶。此非臣曹所可擧行者。令吏曹稟處。何如。傳曰。允。
정조 10년
沈豐之。以禮曹言啓曰。觀此南部幼學李春老上言。則以爲其矣五代祖贈領議政忔。昏朝不仕。江都斥和。朝天卞誣。出疆身死等事。意氣忠烈。永有辭於天下後世。而尙未蒙諡旌之恩。令該曹稟處矣。忔之忠節勤勞。昭人耳目。累蒙褒贈。則不爲旌閭。未必爲缺典。至於賜諡。則贈職官秩。宜爲易名之典。而此非臣曹所可擧行者。令吏曹稟處。何如。傳曰。允。
정조 10년
沈豐之。以禮曹言啓曰。觀此西部幼學李凱上言。則其矣六代祖錦山君誠胤。一依勳臣例。特下木主勿遷之命事。令該曹稟處矣。誠胤以宗戚之臣。當倫紀斁滅之日。抗疏斥奸。辨義守正。誠爲可尙。而仁廟改玉後。雖只去勳號。不收賜牌。此係特恩。而其所錄勳。旣是光海所錄衛聖之勳。則所謂勳名。旣削其號。不可以勳臣論。不祧一款。非所可論。上言內辭緣置之。何如。傳曰。允。
정조 10년
沈豐之。以禮曹言啓曰。觀此光州幼學洪得護等上言。則爲其長城孔弼章孝行請崇褒事。令該曹稟處矣。蓋孔弼章孝親之誠。出於天得。生而致其甘指溫淸之供。病而致其祝天斷指之誠。歿而致其廬墓掃雪之役。祭而致其怵惕如在之敬。乃孔孝子之實行也。且其親墓左右。手植松幾至成林。樵者不入。又有松蟲而異鳥含去。年至九十。而自其兩親之歿居廬墓下。晨昏拜哭。以寓定省之節。酷雪暴雨。未嘗少懈。墓階上拜跪。當膝處莎草。皆耗云矣。孔弼章至孝之行。合施崇褒之典。而莫重恩典。不可遽然許施。令本道道臣。詳考實蹟。採訪物議。論理狀聞後稟處。何如。傳曰。允。
정조 10년
沈豐之。以禮曹言啓曰。觀此交河幼學李敬澈上言。則其父故學生李宗亨孝行及其母洪氏之烈行。竝請旌褒事。令該曹稟處矣。取考謄錄。則甲辰年。因李敬澈上言。令本道査實。而其時臣待罪京畿監司時。取其邑報狀聞矣。本曹回啓時以爲。敬澈以其父宗亨之孝行。爲其母洪氏之從死。請蒙朝家旌褒之恩典。而雖有邑報儒單。初無道臣登聞。今因其子之上言。始有本道之査實。不可以其干恩之呼籲。遽施莫重之褒典。置之事。蒙允矣。其後本道更無採實登聞之事。則不可以其子之私籲。遽請重典。依前置之。何如。傳曰。允。
정조 10년
沈豐之。以禮曹言啓曰。觀此成川幼學金時應等上言。則以爲生員尹瑾。受學於曺好益。朝家特除參奉。好益歿後。創建芝山院宇於本府鶴翎山下。以展終始服勤之誠矣。尹瑾歿後。鄕人又別立祠宇芝山院宇之傍。粵在庚申。因朝令毁撤。躋配於芝山祠宇。以示聖朝崇儒之本意事。令該曹稟處矣。尹瑾行誼學業。的有淵源。鄕先生歿。祭於社者。誠爲無愧。而但當初旣不能躋享於本院。別爲立祠。則其時議論之携貳。可以想見。今於仍朝令毁撤年久之後。忽然躋配。恐不可輕議。上言內辭緣置之。何如。傳曰。允。
정조 10년
沈豐之。以禮曹言啓曰。觀此古阜進士權衍等上言。則故郡守金齊閔。壬辰倭亂。以義兵將。倡義討賊。而又能硏窮經學。踐履已篤。其子昕晏。亦隨其父。倡率義旅。以勤王師。晏則戰亡於全州地。齊閔與其長子昕。每以不得殉國。絶意軒冕。粵在宣廟朝。特嘉其忠。以錄其勳。而齊閔之孫地粹。當昏朝。抗疏斥奸。竟配富寧。而其後改紀之後。屢徵不起。因成疾而歿。其三世事蹟。大槪如是。而齊閔地粹。竝享於道溪祠。尙未蒙易名宣額之典。昕晏又未蒙討賊殉國之褒。令該曹稟處矣。齊閔等三世節行。誠爲可尙。而齊閔地粹。雖已竝享於鄕祠。其官秩或是四品。或是下大夫之列。則易名之典。係是法外。非所可論。至於宣額一款。若非特恩。則該曹不可以一張上言有所仰請。此則竝置之。至於晏則旣是戰亡。而尙未蒙褒贈。誠爲缺典。此則許令贈職。亦係樹風聲之一端。而莫重恩典。不敢擅便。上裁。何如。傳曰。特許贈職。可也。
정조 10년
沈豐之。以禮曹言啓曰。觀此江華幼學姜濬上言。則其矣高祖故郡守贈都承旨翯旌閭事。令該曹稟處矣。翯曾在丙子胡亂。以寧遠郡守。與賊相持。血戰而死。其時宋圖南許輅諸臣。竝蒙褒贈。而翯則獨未蒙褒揚之典。其在樹風聲勸忠節之道。似合旌閭之典。而此是臣曹所不敢擅便。上裁。何如。傳曰。旌閭體重。在所審愼。依俄者批旨單抄原上言。署經政府後。別單書入。可也。
정조 10년
沈豐之。以禮曹言啓曰。觀此楊州幼學李聖迪等上言。則爲其本邑具善勳妻申氏烈行。請旌閭事。令該曹稟處矣。蓋申氏自幼以孝友稱。及歸夫家。克遵婦道。親黨隣里。莫不歎美。昨年十月。其夫猝得奇疾。症甚危劇。申氏禱天願代。凡所救護之道。無不用極。竟至不救。則貼然無悲毁之容。抱幼女而撫其子曰。汝父已矣。汝母存矣。無爲滅性之孝。而重貼汝母之憂。以爲母子相依云者。已有下從之意。而恐爲傍人之所窺擺。故作緩辭。以示無必死之志矣。鷄鳴後托以如廁。竊飮鹽汁。哭入尸傍曰。夫在與在。夫亡從亡。卽吾平生之定志也。痛矣。吾死爰得其所願訖。遂絶。卽夫死之翌日云矣。申氏卓異之烈行。果如多士之公議。則施以旌閭之典。亦無不可。而年前因本曹判書臣鄭昌順筵奏。子孫上言。竝置勿施之科。故其後又復輒稱多士。有此紛紜。莫重恩典。今不可憑此直請。令該道道臣。詳査事實。博採群議。論理啓聞後稟處。何如。傳曰。允。
정조 10년
沈豐之。以禮曹言啓曰。觀此驪州院生金鼎鉉上言。則其父杭早喪父。獨與母食必具甘旨。衣必適寒煖。及其母病之沈寢。沐浴禱天。願以身代。扶護轉側。亦不替人。欲驗輕重。必以嘗糞。及其將終。血指灌口。得甦半日。逮其疾革。哀號痛絶。幾至滅性。只食糜粥。不食菜果。歛葬祭奠。竭其誠敬。根天之孝。未蒙旌褒之典。有欠於樹風敎之道。令該曹稟處矣。金杭之孝行卓異。果如上言內辭緣。則旌之褒之。亦無不可。而旣無該道之論啓。又非多士之陳請。只憑其子之呼籲。遽請莫重之典。實非愼重之道。上言內辭緣。今姑置之。何如。傳曰。允。
정조 10년
沈豐之。以禮曹言啓曰。觀此井邑幼學柳宅奎等上言。則亟命有司。特賜顯額于故忠武公李舜臣井邑遺愛祠事。令該曹稟處矣。舜臣掃七年憑凌之冠。樹三南捍蔽之功者。未嘗不權輿於是邑。其所褒尙而表揚之者。比他土尤萬萬。但賜額若非特恩。則固非臣曹所敢仰請者。況遺愛之祠。事體與忠烈祠。迥然不同。有不可輕議。上言內辭緣置之。何如。傳曰。允。
정조 10년
沈豐之。以禮曹言啓曰。觀此黃海道幼學李亨中等上言。則忠義公金文起。竝享於康翎縣忠穆公兪應孚祠。仍令賜額事。令該曹稟處矣。文起義烈。昭載於國乘。美蹟播詠於野史。其所殉節。與六臣無異。而前後崇奬之典。殆無餘憾。而曾無立祠。妥靈無所。則士論之有此仰請。蓋見公議。而但兪應孚單享之祠。獨以文起配食者。恐無義意。不可容易許施。則至於賜額一款。尤非可論。上言內辭緣置之。何如。傳曰。允。
정조 10년
沈豐之。以禮曹言啓曰。觀此楊州幼學李希郁上言。則其矣五代祖兵曹佐郞士珪。殉節於丙子江都之亂。特推追奬之典。俾叨旌閭事。令該曹稟處矣。士珪忠節。雜出於公私文字如是明白。且況江都殉節之人。朝家之前後褒尙。靡不用極。而士珪獨漏恩典。誠不無向隅之歎。令守臣詳査博採。論理啓聞後稟處。何如。傳曰。允。
정조 10년
沈豐之。以禮曹言啓曰。觀此開城府幼學申光義上言。則其矣五代祖天男。甲子討賊之功。丙子捐生之忠。闡發幽隱樹風永世事。令該曹稟處矣。天男鞍峴力戰。旣錄原從。則今無可論。而至於靈臺之殺身。合有旌褒之擧。令守臣博採論理。啓聞後稟處。何如。傳曰。允。
정조 10년
沈豐之。以禮曹言啓曰。觀此任實幼學李彦益等上言。則爲其南原崔天奎行誼。請復戶事。令該曹稟處矣。蓋崔天奎家甚貧寒。兩親俱八耋。而躬稼力田。以具甘旨之供。背薪貿米。以資菽水之繼。年過六旬。孜孜一念。只知世間有孝親一事而已。逮其母病。幾至臯腹。而齋沐禱天。竟致數日之回陽。及遭父喪。朝暮省墓。雖祁寒酷暑。未嘗或廢。四隣艶誦。一道傳播。咸曰天生崔孝子。昨春陵幸時。多士上言。冀蒙旌褒。而特令本道査實。以生者褒揚。尤係難愼。該曹覆啓亦姑置之。故公議抑鬱。有此更籲云矣。崔天奎純孝之行。果有鄕里之稱美。有此多士之再請。則其爲公議。亦足可見。姑先施以復戶之典。以勸遐俗。恐合事宜。而係干恩典。不敢擅便。上裁。何如。傳曰。依草記施行。可也。
정조 10년
沈豐之。以禮曹言啓曰。觀此長城幼學李陽濟等上言。則其爲本邑金廈賢孝行。請旌褒事。令該曹稟處矣。蓋金廈賢。幼而承家庭之訓。長而服師門之敎。其母望八之年。遘得毒癘。症甚危惡。泣血唶指。乃得其瘳。其母又患毒痢。至於嘗糞。終復天和。及其前後遭憂。送終之節。哭泣之哀。弔者悅服。親喪後廢擧業。而其他友愛之篤。周人之義。亦有卓異者。而今年八十有六云矣。金廈賢孝行學力及年高。果如多士之呼籲。則不可無表奬之典。特許給復。何如。傳曰。允。
정조 10년
沈豐之。以禮曹言啓曰。觀此古阜幼學金道運等上言。則爲其本郡權昌道誠孝。請旌褒事。令該曹稟處矣。蓋權昌道之孝行純至。甘旨之供。必殫其力。釣魚前川。雖水淺無魚。而一得數尾魚。風雨氷雪。亦不廢焉。以爲滋味之需。鄕人名其堤曰考子堤。其父病劇。嘗糞斫指。果得一年之回甦。其後又當父病。再斫次指。得延數月之命。至於居喪諸節。一遵禮經。葬後廬墓。躬㸑奉奠。而汲路稍遠。擔負艱辛。夢有神鬼得泉於廬左數步之地。鄕人名之曰孝感泉。且有反風滅火之異。俱載本郡之誌。同郡幼學金胄萬。亦以至孝。同是竝稱。俱以孝行。直書鄕案矣。金胄萬。因其子孫之上言。竟蒙銀臺之追資。權昌道則子孫殘微。無階登聞矣。壬寅本道臣朴祐源狀聞之後。尙未蒙恩典。公議抑鬱。有此更籲云矣。取考謄錄。則癸卯年京外孝烈入侍分等時。入於姑置。而權昌道之爲親誠孝。再斫其指。竝得數月一年之回甦。一之猶難。況至於再。施以旌褒。恐無不可。依金胄萬例。許令贈職。似合事宜。而恩典至重。有難擅便。上裁。何如。傳曰。依草記施行。可也。
정조 10년
沈豐之。以禮曹言啓曰。觀此全羅道幼學宋泰基等上言。則爲其昌平贈執義金霶。贈持平金履泰。贈持平金以泰等孝行。請旌閭事。令該曹稟處矣。金霶至行出天。年甫成童。遭父喪盡禮。奉養其母。悉出誠恪。服閱廢擧子業。其母嘗病劇。至有冬鶊野鵝之墜庭。川水之不氷。釣魚之必獲。粵在應孝廉。除孝陵參奉。而以親老辭謝。及夫孝廟朝。因筵臣之薦。連拜氷庫別檢別提。而亦不就仕。故相臣李景奭。貽書勸起。而以老母在堂不可離側八字爲辭。此可見不以祿仕爲利。而以孝養爲心者矣。金履泰之兄弟孝友實行。遭其父喪也。金履泰十六歲也。金以泰九歲也。能盡居喪之節。及其母病也。嘗糞執湯。窮其心力。靡不用極。一門之內。兩代三人。孝友相傳。鄕里咸歎。昔我先大王朝。因本道臣閔百祥之啓聞。竝蒙贈職之典。尙未蒙棹楔之恩云矣。金霶三父子孝友。旣如是卓異。則在朝家樹風敎之道。豈惜棹楔之典。而前旣贈職。則莫重恩典。不可遽然疊施。竝置之。何如。傳曰。三世孝友。聞甚奇偉。疊施雖似屑越。勿論無已埋沒枚擧元上言。抄書別單。就議大臣以聞。可也。
정조 10년
沈豐之。以禮曹言啓曰。觀此遂安幼學崔濟彦等上言。則爲其同郡奉必翼孝行。請褒揚事。令該曹稟處矣。蓋奉必翼孝友出天。其母病痁。浹月沈毒。粥糜不下。必翼使乳婦乳其口。則稍能呑下。漸尋生道。必翼多求有乳者。使之飽嚥。晝夜不解帶數月如一日。終得平復之喜。病漸向蘇。而深思適口之味。有山雉飛下。豪鷹獵獲之異。因得口味而快蘇焉。人以爲孝感所致。其母年過六十。則足跡不出同里。惟以供甘旨問燠寒爲事。及其母死。必翼以年過七十。血泣三年。人不見齒。又篤於友愛。姉妺兄弟恩義隆洽。宗家之貧未奉祀者。買給祭田。鄕人之孝於其親者。饋以食物。人有過失。輒以義理曉解。使之還改。至誠懿行。孚及遠邇。雖蠢蠢之氓。尙曰吾有不善。恐使某翁知之。及其必翼之死。隣里老少遠近章甫。咸曰孝子死云矣。奉必翼之爲親誠孝。果如多士之公議。則旌之褒之。無所不可。而年前因本曹判書鄭昌順筵奏。子孫上言。竝置勿施之科。故其後輒稱以多士。有此紛紜。則不可徒憑此一張上言。有所輕施。令該道道臣詳考實蹟。博採公議。論理狀聞後稟處。何如。傳曰。允。
정조 10년
沈豐之。以禮曹言啓曰。觀此全羅道幼學黃鍵等上言。則爲其南原故進士韓尙箕行誼。請旌褒事。令該曹稟處矣。韓尙箕之篤於行誼。餘力學問。蔚有鄕黨之譽。及其親疾之危谻也。血指禱天。能獲其瘳。當其親喪。執禮盡制。感動傍人。性又剛直。嘗於禮圍。隣接親友。猝得病死。擲筆投券。扶獲出門。與櫬歸鄕。又於先朝丁卯登國庠。軟巾襴衫。創用皇明之舊制。慨然有風泉之懷。獨拜於朝宗門外。忠孝如是卓偉。文學如是高明。故判書臣兪最基。有題其墓壯德之文云矣。尙箕之忠孝學文。如是卓異。則在朝家奬忠孝勵風化之道。許以棹楔之典。亦無不可。而一自本曹筵達子孫上言。勿許聽施之後。輒復稱以多士。有此紛紜。不可以一張上言。有所輕議。令本道道臣。採探實蹟。傍採物議。論理狀聞後稟處。何如。傳曰。允。
정조 10년
沈豐之。以禮曹言啓曰。觀此全羅道幼學吳一心等上言。則贈同知中樞院事金德生封爵贈諡事。令該曹稟處矣。金德生戮力靖亂。危忠大功。誠卓犖表異。而竟爲苞黨之構捏。就死東市。而其明靈精魄。有足以感發宸夢。故曾在世宗朝。封其墓矣。豎其碑矣。而償褒之典。至今未備。今此所請。施以封典。錫以美諡。恐無不可。而封爵贈諡。非臣曹所可擧行者。令吏曹稟處。何如。傳曰。允。
정조 10년
趙衍德。以兵曹言啓曰。今此丙午重試武科殿試節目。當爲磨鍊。而凡於殿試親臨與命官草記。前期稟旨後節目磨鍊事。已有定式矣。今番則何以爲之。而處所以何處擧行乎。敢稟。傳曰。以親臨磨鍊處所。以春塘臺爲之。可也。
정조 10년
趙衍德。以兵曹言啓曰。兼司僕將李周爀。身病猝重。呈狀乞遞。宿衛輪番之任。不可久曠。改差。何如。傳曰。允。
정조 10년
趙衍德。以兵曹言啓曰。掖隷趙廷舜。自刑曹移送本曹矣。罪人趙廷舜。嚴囚龍虎營之意。敢啓。傳曰。査問次。內兵曹待令。可也。
정조 10년
沈豐之。以監印廳言啓曰。羹墻錄入印日子。令日官推擇。則來三月初八日爲吉云。以此日始役之意。敢啓。傳曰。知道。
정조 10년
沈豐之。以監印廳言啓曰。羹墻錄印役時應行事目。別單書入之意。敢啓。傳曰。知道。
정조 10년
沈豐之。以監印廳言啓曰。羹墻錄印役。今將擧行。而進上件頒賜件。定其件數。然後所入紙地方可磨鍊。各以幾件擧行乎。敢稟。傳曰。進上件則以帖冊紙十件。卷冊紙二十件。白紙三十件。頒賜件則以卷冊紙十五件。白紙三十件。爲之。可也。
정조 10년
趙衍德。以武一所試官言啓曰。本所騎蒭應射擧子。自天字至地字半字。六十八人內。入格爲二十二人。而騎槍無一人應試矣。仍爲開講之意。敢啓。傳曰。知道。
정조 10년
趙衍德。以武一所試官言啓曰。本所今日平明開場。自地字片箭試取之意。敢啓。傳曰。知道。
정조 10년
趙衍德。以武一所試官言啓曰。本所鐵箭。今已畢試。而應射擧子六十八人內。入格爲六十八人矣。仍自天字片箭二貫革加設。合四貫革試取之意。敢啓。傳曰。知道。
정조 10년
趙衍德。以武二所試官言啓曰。臣所今日平明開場。自天字片箭仍爲試取之意。敢啓。傳曰。知道。
정조 10년
趙衍德。以武二所試官言啓曰。臣所今日自天字至地字半字。片箭應試七十人內。一矢入格。合爲八人矣。片箭今已畢試。騎蒭鱗次試取之意。敢啓。傳曰。知道。
정조 10년
趙衍德。以武二所試官言啓曰。臣所今日自天字至地字半字。鳥銃應放七十人內。貫一中邊一中入格一人。邊二中入格五人。貫一中入格二人。邊一中入格十三人。合爲二十一人矣。鳥銃今已畢放。騎槍鱗次試取。而無一人應試矣。卽當仍爲試講。而考講則與他技自別。以憲臺不備。姑不得開試。不勝惶悶之意。敢啓。傳曰。知道。大司憲除肅拜進去。
정조 10년
趙尙鎭。以刑曹言啓曰。因楊州居金信潮爲其父天欽定配請放事上言判付內。該曹之尙此慳持。終未妥當。今番則先放送後。草記。俾勿如前防啓事。判下矣。天欽以居齋儒生。當凶逆請討之時。規避不參。烏得免護逆之罪乎。幸蒙特旨。出隆移配。已是寬典。而敢以家訓等說。粧撰爲辭。前後呼籲。非一非再。今又煩瀆。尤涉痛惡。雖以事係爲父。不施重勘。而今若因此。遽議疎釋。則隄防不嚴。後弊無窮。成命之下。不得擧行。惶恐敢啓。傳曰。臺啓旣停。不必如是爭執。況赦名何等莫大之邦慶。豈可尙今爭難。依前批旨擧行。可也。
정조 10년
趙尙鎭。以刑曹言啓曰。東部居姜召史爲其夫金秀哲定配請放。以其夫謂之無兄弟獨身。舅姑年俱七十云。駕前上言。而自是法典放送事。判下矣。成命之下所當放送。而近來民習無嚴。奸僞日滋。種種有期罔呼籲之弊。故有不可遽然擧行。取考其帳籍。則秀哲入於其父龍先之率下。而無他兄弟。至於年俱七十之說。果爲虛妄。龍先年六十三。其妻年五十八。姜女之爲夫圖放。冒增舅姑之年。誣罔天聽。猥濫上言。極爲痛駭。不可以無識賤婦四件內事。全然無罪。自臣曹。參酌懲治。其所冒年之狀。旣已綻露。則揆以法典。不可放釋其夫。金秀哲仍配。何如。傳曰。允。雖曰無識賤女。冒年誣罔之狀。極爲痛駭。不可以四件內事略治。嚴加懲礪放送。可也。
정조 10년
趙尙鎭。以漢城府言啓曰。因李基亨上言。禮曹草記批旨內。前此旣有傳敎。則似此行誼。何不登聞云耶。問于京兆。使之探問實跡草記事。命下矣。日前臣府草記批旨。有成出文字。榜示五部坊曲。使之着意採訪之命。故臣卽已撰出榜文。眞諺飜謄。揭示街路。遍諭坊曲孝烈之卓異者。使之一一呈單矣。其間僅有兩度呈單。而隨到隨啓。恐涉煩屑。姑未及登聞。至於李成夏事。初無呈單之事。故臣府無由聞知。今因傳敎內辭意。招致基亨。問其實跡可徵者。則卽納小冊子中。有癸巳十一月禮曹呈單謄本。而大體與今番上言。別無異同。更覓原單於禮曹。則其時見拔於入啓中。故今無所在云。冊中原文。雖又謄出。狀頭非見存者。故不敢登聞。而基亨年來流落鄕曲。今月二十四日。入來於京中夜晝介族人家。未及聞孝烈採訪之命。而直爲駕前上言云矣之意。敢啓。傳曰。恩賞雖不可屑越。行誼亦不宜泯沒。取舍在有司。搜訪卽卿等職責。此後着意擧行。此事更令禮曹論理稟處。可也。
정조 10년
趙衍德。以刑曹言啓曰。罪人效忠生三寸叔昌榮落漏事。效忠家直行伊處。嚴刑究問事。草記蒙允矣。依傳敎。罪人行伊。各別嚴訊。反覆究問。則所供內。渠以迷劣女人。生怯昏瞀之中。査問效忠生父有無。故以生存於海南縣告之。又問生同生有無。故以有弟一人對之。三寸叔有無。初不詰問之致。不得現告。只自隨問隨答云矣。當初査出之際。其叔有無。未及究詰。則其所納供。似或無怪。其間別無他隱情。而旣施一次之刑。依前配所。卽爲押送。何如。傳曰。允。
정조 10년
吏曹粘連啓目。沔川居生員李彪上言內辭緣。事當依法典加資。而旣有各道抄啓之定式。姑待本道狀本擧行。何如。判付啓。以人子養懼之心。一日差過。必當燥悶。況是應資之人。則不必遲待本道抄啓。依願加資爲良如敎。
정조 10년
禮曹粘連啓目。陰城幼學李尙弘等上言。閔東亮宜施旌閭。不敢擅便。上裁。何如。判付啓。旌閭體重。枚擧狀辭。署經政府後。別單書入爲良如敎。
정조 10년
禮曹粘連啓目。禮山幼學申鼎模上言。趙榮遠旌閭。不敢擅便。上裁。何如。判付啓。旌閭體重。枚擧狀辭。署經政府後。別單書入爲良如敎。
정조 10년
丙午二月二十九日酉時。上御重熙堂。坐直承旨入侍時。左副承旨趙衍德。假注書李德鉉。記事官李崑秀。尹行任。以次進伏訖。以偕來承旨李敬一狀啓。領敦寧洪樂性傳諭事。上命書傳敎曰。卿之遜荒。今幾日矣。心腹之諭屢宣。遜讓之意愈摯。虛佇之餘。豈勝歉嘆。向來免相。卽爲卿一伸也。到今已屬遂事。尤不必過加引咎。此時畿甸承宣之多日留連。恐爲卿難安之端。而卿之入城。前承宣敦召。萬無撤還之理。卿須體予側席之念。卽日造朝。以聽面諭之意。爾則更爲傳諭。期於偕入事。回諭。命退。承史以次退出。
정조 10년
行都承旨沈豐之坐直。左承旨李亨元坐。右承旨趙尙鎭坐。左副承旨趙衍德坐直。右副承旨李夔坐。同副承旨未差。注書金孝建仕直一員未差。假注書李德鉉仕。事變假注書李儒修仕。
정조 10년
傳于沈豐之曰。都承旨入侍。
정조 10년
傳于沈豐之曰。禮房承旨馳詣受香所。奉審摘奸以來。
정조 10년
以兵曹大報壇省牲省器時侍衛節目。傳于沈豐之曰。挾輦軍。以金虎門入直軍八十名爲之。槍劍軍。以三十名爲之。侍衛則別雲劍外。詣摛文院後皆權退。翌朝開門後待令。扈衛軍官忠壯忠翊衛等。竝置之。
정조 10년
沈豐之啓曰。明日齋宿時。承旨當爲備員。而同副承旨李敬一。方在領敦寧洪樂性偕來所。在前如此之時。有姑令入參之例。今番則何以爲之乎。敢稟。傳曰。許遞。前望單子入之。
정조 10년
以漢城府失火單子。傳于趙衍德曰。恤典擧行。
정조 10년
傳于趙衍德曰。金吾堂上不備。時囚皆令保放。待後日坐起。還囚捧供。
정조 10년
以抄啓文臣成種仁金啓洛尹行任推考傳旨。傳于沈豐之曰。今番則分揀。
정조 10년
藝文提學前望單子入之。李命植落點。
정조 10년
以內醫院掌務官李挺霖拿處傳旨。傳于沈豐之曰。何足責。令本院施罰。以懲日後。
정조 10년
以刑曹都囚徒。傳于李夔曰。李福奎先爲發配。孫貴榮孫孝元金福起。次次發配。
정조 10년
以兵曹三日製環衛節目。傳于趙衍德曰。布帳旣不闊大。環衙軍兵。以西營東營御營新營入直軍。各留十名出用。
정조 10년
傳于沈豐之曰。大臣明日入侍。
정조 10년
傳于沈豐之曰。有司堂上。明日入侍。
정조 10년
李亨元。以備邊司言啓曰。卽見江華留守朴祐源所啓。則以爲江都軍餉。本爲十七萬一千四百七十三石。而京衙門之貸去不報及外各道之區劃未捧者。合爲十三萬六千六百七十三石。目下留庫。不過三萬四千八石零。顧今京衙門還報一款。雖不輕議。嶺南別會軍作兩名色劃送米一萬一千石。湖南之移轉未捧米一千三百二十餘石。湖南戰兵船儲置米一百四十餘石。趁此三南年事之稍登。使之還報。而至於嶺南。則有難一時責捧。分兩年折半輸納。恐合事宜爲辭。而批旨有令廟堂草記稟處之命矣。保障重地。十七萬一千四百餘石之軍餉。今爲三萬四千餘石之數者。極爲寒心。還推各道貸去之穀。以爲儲餉之計者。誠爲得宜。而至於貸去穀數之最多處。以今穀簿。難責其一年之內盡爲輸納。湖西則限二年。嶺南則限五年。每年輸送。期於限內盡爲還報之意分付。何如。傳曰。本府軍餉之比前減數。誠極可悶。量戶較分。必須相當爲可。然限年還報之請。亦無妨。依此分付。可也。
정조 10년
李亨元。以備邊司言啓曰。前因掌令姜世綸上疏。鳥嶺別將。仍舊擇差。餉還糶糴。各自該邑管檢便否。論理狀聞之意行會矣。卽見慶尙監司鄭昌順狀啓。則以爲目下餉穀。倉無虛簿。民無錢還。流來弊源。必期矯革。而別將善否。在於擇差。不在於變通。若以久勤循次。爲難擇人。則或以參外名武遞付之窠。相換差遣。則其爲典守似當較勝。至於屬邑守宰之各自管檢。非但往來之有弊。抑亦事勢之所難。秖令依前糶糴。仍舊照檢。而畢捧之後。五邑守令。躬審反閱。計石量斛。別爲成冊。以報巡營。巡營則遣裨摘奸。以準元簿。永爲定式。則奸弊可革。倉穀可實爲辭矣。鳥嶺別將事。臣有隣當初覆啓時。以仍舊擇差之意。仰請蒙允。則今此道啓中參外窠換差一款。別無稟處之端置之。至於餉穀糶糴事。屬邑守宰之續續往來。不無弊端。待其畢糴。該邑守令。躬閱量斛。亦自巡營。遣裨摘奸。以準元簿。則自可無穀簿幻弄之弊。此則依狀請定式施行。何如。傳曰。狀本何時上來。草記今始爲之。廟堂之怠忽如此。何以董飭諸道。卿等從重推考。第令依草記施行。仍以此意行會。可也。
정조 10년
李亨元。以備邊司言啓曰。前因慶尙監司鄭昌順鹽田疊稅事狀啓。有査問列邑與原狀啓。從後稟處之命矣。卽見其査報。則以爲鹽田疊稅與否。遍加査問。則道內鹽田所在之邑。合爲十八。而昌原金海迎日三邑外。元無土稅疊徵之弊云矣。今以査報及打量成冊觀之。本道三邑疊稅鹽田中。除其宮房勳府之屯結。則公結所付。不過五十餘結。而他道元無此等之弊。獨於本道。只有三邑。則別無繼起紛紜之慮。且其一地兩稅。王政之所宜軫念。今此昌原等三邑鹽田之疊徵土稅。竝許減給。一以爲惠恤島民之地。一以爲勸起鹽釜之方。似合事宜。以此意。分付道臣。知委該邑。何如。傳曰。依草記。卽爲行會。以爲公私兩便之地。可也。
정조 10년
李亨元。以備邊司言啓曰。前因慶尙道靑松梨田坪驛吏林就三等上言。批旨有從長決處之命。故復戶三十結見奪之代。準數劃給。或減給馬額事。行會本道矣。卽見監司鄭昌順所報。則以爲角山驛見奪之復戶。本非渠驛之所受。到今更屬。實是行不得之事。該驛馬額。本來數少。今又減給。實所難行。而第其給復之規。雖有多少之別。以其該驛已受之結。較諸吏卒之數。則未準之復。乃爲二十三結。位土旣不得充給。馬額又不可減數。則其所矯捄。惟在於復戶之準給。梨田坪未受復戶二十三結。別爲劃給。以爲殘驛支保之地爲辭矣。復戶旣不充給。馬額又不減給。則該驛之凋殘。勢所必至。今此復戶別爲區劃之請。豈曰無見。而若又未卽充給。則有名無實。殊非矯弊之意。一依本道己亥年例。該驛馬額一匹。特爲減給。俾蒙目下之實惠。以爲蘇殘支保之地。何如。傳曰。今年減一額。明年減一額。幾何不至於全闕乎。復戶如有準給之道。依道臣狀請施行。否則第令依草記施行。可也。
정조 10년
趙尙鎭。以戶曹言啓曰。年終各道錢穀御覽會計。待慶尙道忠淸道會案上來。修正以入事。前已啓下矣。兩道會案。今纔來到。御覽會計。受出修正之意。敢啓。傳曰。知道。
정조 10년
李亨元。以兵曹言啓曰。宣仁門北邊月廊外壁一間許。弘化門南邊月廊外壁一間半許頹落處。今已改築。把守軍兵還入直之意。分付。何如。傳曰。允。
정조 10년
李亨元。以訓鍊都監言啓曰。宣仁門北邊月廊外壁一間許。弘化門南邊月廊外壁一間半許頹圮處。今已畢築。把守軍兵還入直所之意。敢啓。傳曰。知道。
정조 10년
趙衍德。以禁衛營言啓曰。明日三日製試取時。依兵曹啓下節目。西營入直鄕軍四十名內。除營直十名。元入直哨官崔必濟率領。布帳外環衛。而待標信擧行之意。敢啓。傳曰。知道。
정조 10년
趙衍德。以御營廳言啓曰。來三月初一日進善門三日製時。依兵曹節目。東營入直軍五十八名。新營入直軍一百九名內。各留十名。入直千摠曺潤根。把摠尹範勳。哨官金鎭翕金秀光率領。設布帳外排立。事畢後還入直所。而東營入直軍。則待標信擧行。還入直間。哨官鄭弘哲代直之意。敢啓。傳曰。知道。
정조 10년
李亨元。以義禁府言啓曰。金吾堂上不備。時囚皆令保放。待後坐起。還囚捧供事。命下矣。時囚罪人金復仁宋景煥柳協基李泰賢洪樂淵申大尹鄭篆李孝達成元柱鄭東閔宋守淵等。竝保放之意。敢啓。傳曰。知道。
정조 10년
李亨元。以義禁府言啓曰。中官延壽長。卽其地定配事。承傳。啓下矣。延壽長。卽其地。坡州牧定配。而以承傳內辭意。具罪目。依例發遣府書吏。押付配所。何如。傳曰。以奉命地方沙鶩里籬下定配所。以慰辱命之罪。可也。
정조 10년
李亨元。以義禁府言啓曰。明日三日製時。本府都事。皆爲赴擧。武都事一員。本府入直。而當直入直都事。公事回公都事。文一二所禁亂都事。無以推移。假都事四員。令該曹各別擇差。以爲分排之地。何如。傳曰。允。
정조 10년
趙衍德。以漢城府言啓曰。京畿仁川居幼學趙熙泰擊錚原情。據刑曹草記內。旣是山訟。則更令漢城府稟處事。允下矣。取考原情內辭緣。則以爲渠之屢代先山。在於通津地。而中間失傳。爲權㒆占葬。故昨秋以此上言。自京兆以令道臣更査。果如上言辭緣。則權哥嚴囚督掘事。覆啓蒙允。而本邑摘奸後。以兩家各自守護之意。報于營門。而欲成趙墳。則權墳自當陵夷。欲全權墳。則趙墳莫可修築。一次按査。眞僞可覈。果不爽則權塜一倂掘移。兼治其破碎碑碣之罪云矣。昨秋本府覆啓允下之後。自畿營已經行査。而該府使。則欲令兩家。各自守護。趙哥則又有此再籲之擧。此不可不一番更査。令本道別定査官。更爲摘奸。果如原情辭意。則卽依前啓下公事擧行之意。分付。何如。傳曰。允。
정조 10년
趙衍德。以刑曹言啓曰。因司僕寺草記。當該理馬。移法司照律事。命下矣。依傳敎。理馬李德興。慶尙道鎭海縣定配所。卽爲押送之意。敢啓。傳曰。所當定配。以懲日後。而究厥弊源。莫非無狀郞官輩。取其便騎步品。不以轎馬閑習之致。理馬何罪分揀。轎馬不閑習。轎上因此不便乘馬。不得已中路換御。古有是否。誠不可使聞於他人。特以該掌郞官之除拜屬耳。姑不照法痛繩。如是之故。國法將無所施。名以太僕。尙不能馴致一雙轎馬。致有今番之事可乎。此必設本寺以來所未有之事。所謂調馬之法。此後革之無妨。然以一提擧。於本寺事。常時董飭自別。今行幸旣銜橛之患。而至於郞吏輩所爲。可謂罔赦。在朝家綜核之政。隨行日字之最久。非不欲摘發置法。姑且參酌。蓋念迎送有弊。此後萬一如前循習。當該僉正。令兵曹嚴棍二十度。移囚王府。待坐起時捧供。勿限年定配之意。載之本寺謄錄。使渠輩知有所重。可也。
정조 10년
趙衍德。以武一所試官意啓曰。本所今日平明開場。仍爲試講之意。敢啓。傳曰。知道。
정조 10년
趙衍德。以武一所試官意啓曰。本所鳥銃應放擧子自天字至地字半字。六十八人內。入格爲二十七人矣。仍自天字騎蒭試取之意。敢啓。傳曰。知道。
정조 10년
趙衍德。以武一所試官意啓曰。本所試講擧子二十五人內。入格爲五人。而未及畢試。日暮姑停之意。敢啓。傳曰。知道。
정조 10년
趙衍德。以武一所試官意啓曰。本所今日應講擧子四十三人內。入格十人。昨日入格五人。合爲十五人。而各技皆已畢試。今方計劃修正榜目之意。敢啓。傳曰。知道。
정조 10년
趙衍德。以武一所試官意啓曰。本所地字片箭應射擧子二十四人內。入格三人。昨日入格二人。合爲五人矣。仍自天字鳥銃二貫革加設。合四貫革試取之意。敢啓。傳曰。知道。
정조 10년
趙衍德。以武二所試官意啓曰。本所今日平明開場。而兩司監臺。今已備員。自天字仍爲試講之意。敢啓。傳曰。知道。
정조 10년
趙衍德。以武二所試官意啓曰。本所憲府監試。有先進去後謝恩之命。諫院監臺則已爲來到。故今方一邊開場。而憲臺尙無來監之事。莫重監試。不可不備員。何以爲之。敢啓。傳曰。知道。
정조 10년
趙衍德。以武二所試官意啓曰。今日講試。以憲臺不備。不得開講。日暮姑停之意。敢啓。傳曰。知道。
정조 10년
趙衍德。以武二所試官意啓曰。本所今日應講擧子四十四人內。入格十七人矣。各技皆已畢試。仍爲計劃修正榜目之意。敢啓。傳曰。知道。
정조 10년
趙衍德。以武二所試官意啓曰。本所今日自天字至地字半字。騎蒭應試七十人內。三中入格二人。二中入格二人。一中入格十五人。合爲十九人矣。騎蒭今已畢試。鳥銃鱗次試放。而原貫革二坐外。二貫革加設。合四貫革試放之意。敢啓。傳曰。知道。
정조 10년
行判府事金熤箚曰。伏以。仙寢夙駕。聖慕克伸。鑾銜暮還。玉體冞康。慶忭之忱。曷有其其旣。臣間嬰奇疾。幾殊而甦。留都命下。拚死趨承。又復冒風失攝。更添諸症。翌日起居之班。旣犯闕禮之罪。又於試牌之下。自干逋命之誅。伏地俟勘。尙切惶隕。仍伏念。臣有悲切之懇。不敢以瀆擾爲懼。自阻於慈覆之天。冒昧敢達。臣於昨春嬴博之葬。山地緯繣。淺土權扦。已經一期。今始占得一兆。方謀移窆。旣入之柩。和入而復出。出而又將入矣。匹夫之賤。素乏定力。已燬之腸。益復摧剝。若不能躬審窀穸。以完其終事。則將爲臣沒齒之憾矣。第臣病未快瘳。無力作程。信宿去來。將費曠日。旣不可當日言旋。則有不敢攝便行止。儻蒙聖念。曲垂矜諒。特許無拘日限。私自往還。則臣可以仰戴恩私。獲伸至惜。答曰。省箚具悉卿懇。卿其依所請往來。仍傳曰。此批答遣史官。傳諭于金判府事。
정조 10년
大司諫權以綱。掌令柳孟養。校理洪義浩。修撰成種仁。副修撰金啓洛啓曰。請點置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 10년
大司諫權以綱。掌令柳孟養啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人烱采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适門例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
掌令柳孟養啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請薪智島荐棘罪人瑩中。設鞫嚴問。夬正當律。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。請新除授掌令白師謹。時在京畿積城地。斯速乘馹上來事下諭。答府曰。不允。李魯春事亟停。勿煩。下諭事依啓。
정조 10년
丙午二月三十日辰時。上御重熙堂。左副承旨入侍時。左副承旨趙衍德。記事官金孝建李崑秀尹行任。以次進伏訖。上命書榻敎曰。在外藝文提學許遞。前望單子入之。待下批牌招察任。又命書榻敎曰。抄啓文臣親試。明日爲之。又命書榻敎曰。齋宿時出宮門路。以萬安門爲之。命退。諸臣以次退出。
정조 10년
丙午二月三十日申時。上御重熙堂。都承旨入侍時。行都承旨沈豐之。記事官金孝建金鳳顯李崑秀。以次進伏訖。上命書傳敎曰。三日以後連値坐齋。再明日又値享齋。三日製明當設行。當通方外。令成均館知悉。弘文提學待明朝牌招。泮宮方値設場。明倫堂勢難容接。在前如此之時。有移設闕中之例。適値出齋之時。春塘臺亦難設行。處所以進善門爲之。又命書傳敎曰。屢宣朝諭。尙此固執。是豈予所望於卿哉。進住近郊。雖甚欣幸。未聞入城。豈勝紆菀。卿須體予至意。卽日入城。仍爲登對事。偕來承旨。更爲傳諭。又命書榻敎曰。左副承旨入侍。上曰。今日之雨。可謂及時雨矣。豐之曰。似有未洽之歎矣。命退。承史以次退出。
정조 10년
行都承旨沈豐之齋直。左承旨李亨元齋宿。右承旨徐鼎修齋宿。左副承旨趙尙鎭齋直。右副承旨趙衍德齋宿。同副承旨李夔齋宿。注書金孝建齋直一員未差。假注書李德鉉齋宿。事變假注書李儒修仕。
정조 10년
上詣离文院。入堂內後。奎章閣政院玉堂藥房口傳問安。答曰。知道。
정조 10년
傳于沈豐之曰。都承旨持此御題。與弘文提學。偕往進善門外。試取以來。
정조 10년
沈豐之啓曰。弘文提學徐有隣。旣已承牌。藝文提學李命植。奎章閣提學趙㻐。竝卽牌招。以爲同參考試之地。何如。傳曰。允。
정조 10년
傳于沈豐之曰。新除授承旨。牌招察任。
정조 10년
吏曹口傳政事。以曺遠振爲寧越府使。
정조 10년
兵曹口傳政事。副司直金宇鎭。
정조 10년
前承旨李敬一書啓。臣敬奉聖敎。更爲傳諭于南部屯地坊西氷庫二契。領敦寧府事洪樂性所注處則以爲臣夜上附奏。惟嚴譴是俟。不意承宣。又復辱臨。誕宣虛佇之聖諭。臣伏不勝惶恐感激之至。而第以臣罪犯之深重。情踪之色蹙。萬無轉動之望。末由趨承於恩命之下。尤增死罪。罔知攸達。惟願速被辜恩慢命之誅云。臣旣承偕入之命。姑爲仍留之意。敢啓。答曰。累次敦諭。何如是固執。今方臨軒待卿。卽爲入來。聽予面諭事。更爲傳諭。與之偕入。
정조 10년
前承旨李敬一書啓。臣敬奉聖敎。更爲傳諭于南部屯地坊西氷庫二契。領敦寧府事洪樂性所注處。則以爲臣日事逋慢。情窮而勢迫矣。屢遭呼籲。辭竭而意罄矣。忱誠淺薄。莫能孚格。未蒙威罰。徒侈恩榮。至於今日。則朝晝之間。再奉溫諭。虛佇之聖念。去益動摯。至有臨軒之敎。臣誠驚惶感泣。五情錯亂。罔知置窮之所。噫。臣之目下情𨂙。若有一分可强之勢。而故作撕捱。甘犯辜負。則天實鑑之。臣豈忍爲此哉。第以臣之罪犯。而畢竟倖逭。則朝廷之法紀。無以立矣。以臣之情勢。而唐突冒進。則臺閣之公議。無以伸矣。臣所以冥然若禽獸。不知寵渥之可感。頑然若木石。莫省義分之可畏。一向縮伏。不敢爲轉動之計者。誠恐重陷於壞法紀蔑公議之科也。臣情到此。吁亦慼矣。且念近密之臣。屢日相守於荒郊之外。國體轉益屑越。私心轉益惶蹙。亟寢偕來之命。仍降鈇鉞之誅。惟日夕是俟云。臣旣承偕入之命。如爲仍留之意。敢啓。答曰。知道。何如是邁邁。卿若念予虛佇之意。必當卽日造朝。玆以偕來承旨。更宣此意。卿須安心勿辭。入來登筵事。更爲傳諭。期於偕入。
정조 10년
同副承旨李敬一書啓。臣敬奉聖敎。更爲傳諭于南部屯地坊西氷庫二契。領敦寧府事洪樂性所注處。則以爲臣冒罪包着。進伏郊坰。顒竢威罪之遄降。承宣又復侵夜儼臨。溫綸至於一日再下。頌幸諭紆鬱之敎。眷渥溢於辭表。恩數逈出尋常。至有卽日入城。仍爲登對之命。臣伏地伏讀。聲淚交迸。感惶靡措。噫。磨頂放踵。赴湯蹈火。有可以報答之萬一者。則臣固不暇顧。況區區廉防。何足守也。而第臣之罪犯。關係非細。負此罪未蒙勘。而重入脩門。復廁周行。古今天下。寧有是耶。千思萬量。★身無路。瀆擾是懼。不敢長語。惟有贍天望雲。不勝犬馬之戀。泥首泣血。冀被鈇鉞之誅云矣。敢啓。答曰。以此虛佇之意。更爲傳諭。期於偕入。
정조 10년
趙尙鎭。以禮曹言啓曰。卽接永禧殿官員所報。則今此三日製。兩官俱欲觀光云。莫重齋所。不可一時暫曠。兩官赴擧時。假官。依定式。令吏曹以成均館官員。口傳啓下。以爲推移入直之地。何如。傳曰。允。
정조 10년
趙尙鎭。以吏批言啓曰。前縣監張爾良。前因京畿監司狀啓。已授通政加資。官敎卽已安寶。下送于該道監營。使之傳送矣。觀此張守訥上言。則以通政書其職銜。而更請嘉善加資者。意出干恩。事極無嚴。後弊所關。不可勿施而止。張守訥。令該道各別懲治。何如。傳曰。允。
정조 10년
以京居幼學尹五榮上言。傳曰。已下敎矣。
정조 10년
以西部居幼學申景說等上言。傳曰。文貞墳山。有此偸葬之擧。在朝家記念故家之意。豈可等閑看過。且觀上言辭意。呂萬永所爲。誠如一邊之言。不可但以蔑法言。不料身在法濫從之列。甘犯乖悖之擧。本事之外。卽此頑拒官令一款。尤涉痛駭。若此不已。推使世懷塗人耳目者。冠冕苟不能喧赫。則皆將不保葬地。爲强暴者所奪占乎。朝家旣聞之後。不可無懲後戢他之典。訟理卽有司存。姑難徑決。先令京兆。兩隻處嚴査。論理回啓。
정조 10년
以龍山居前縣監李宗魯上言。傳曰。出陸虛司果。無異實司果。伊後未沾實職。非渠之罪。特爲加資。果如所訴。實職一窠沾漑。亦何妨也。
정조 10년
以仁川幼學尹大烈上言。傳曰。令內需司問該宮報來後。後日登對時稟處。
정조 10년
以新寧幼學許鉉等上信。傳曰。詳閱登對時稟處。
정조 10년
以晉州民人林貴逸上言。傳曰。勿侵軍役。旣有受敎。五代孫亦非遠派。似無虛實相家之歎。相考除役後狀聞。以示朝家褒忠念舊之政事。分付該道。
정조 10년
以昌平幼學金萬宗上言。傳曰。相考。登對時稟處。
정조 10년
以開寧幼學崔世輝上言。傳曰。此亦蕘說。論理稟處。
정조 10년
以東萊民人李斗靖等上言。傳曰。論理草記稟處。
정조 10년
丙午三月初一日辰時。上詣摛文院。齋宿入侍時。行都承旨沈豐之。左承旨李亨元。右承旨徐鼎修。左副承旨趙尙鎭。右副承旨趙衍德。同副承旨李夔。記事官金孝建。假注書李德鉉。記注官承膺祚。記事官金鳳顯。直閣鄭大容。檢校待敎尹行任。以次侍立訖。上具翼善冠衮龍袍。乘輿出協陽門。由進善門。詣摛文院。誥入場多士曰。今日日氣甚好。當出好題而廣取。爾等勿以速速爲主。着意善述。可也。命大臣備局有司堂上入侍。賤臣承命出。與領議政鄭存謙。判府事徐命善。行戶曹判書趙㻐。行副司直李命植。兵曹判書徐有隣。行副司直趙時俊偕入進伏。上命尙鎭。讀備局回啓及批答訖。上曰。朝參後今幾日矣。其時百官所懷回啓。今始爲之。而做錯非止一二。誠爲卿等慨然矣。時俊曰。朝參後。雖費許多日字。而連因公故。不得爲之。諸堂之合坐稟處日。不過爲數三日矣。上曰。其間。豈無閒日。此回啓。盡爲出給。更爲稟處。可也。上曰。抄啓文臣試官中。罷散人敍用。仍令該曹口傳付軍職。出榻敎存謙曰。昨年因長興庫紙地降品事。紙品甚爲薄劣。歲初詢瘼。草記批旨。別貿價本。從貴上下事。有更爲商確之下敎。而至今因循。尙未決定。雖以今番望單子紙事觀之。揆以事體。極涉未安。有司堂上及戶惠堂。竝推考警責。使之更爲爛加商確。卽爲釐正之意。申飭。何如。上曰。依爲之。自本司申飭該曹。擧行形止。使之草記。可也。出擧條引儀引抄啓文臣試官及應試抄啓文臣。行四拜禮訖。上曰。抄啓文臣試官及三製試官。盡爲陞殿。可也。藝文提學李命植。奎章閣提學趙㻐。弘文提學徐有隣。直提學朴祐源。承命進伏。上命祐源。書親試書題。命命植有隣。書三製試題訖。上入小次。命諸臣小退。食後還入。少頃。上出次。命別試新恩朴猷煥張錫胤李相璜等。呼新來訖。命作進退表。豐之曰。三製先呈旣入。收券官入之乎。上曰。入之。而旣以徐徐製之爲敎。則何如此速也。誥于多士。可也。親試收券單子入。上命對讀官陞殿。對讀官洪義浩成種仁金熙朝李書九李晴韓商新韓致應鄭東觀金啓洛李儒修。承命進伏。三製考券訖。上命書傳敎曰。今番三日製。泮中適値試場。移設於闕中。此御極後初行。雖不親臨。豈無示意之事。收券數多。亦莫如今番。取考通徧。居首者有特敎。則賜第載錄。合施弛張之擧。以寓慰悅之意。居首賦三上一進士吳大坤。直赴殿試。之次三上二生員金鎰。直赴會試。賦三中贊三中以下。幼學沈鍾一。生員洪元燮。幼學李春成尹行直蔡中永。進士李日煒洪受浩權燁。幼學李在璣申綮。生員黃仁燾。進士趙鎭奎。幼學呂善容李興一。生員徐貞輔金會淵金佐漢。進士鄭得中。各給一分。賦次上贊次上以下。幼學尹行運。進士李敎明鄭文始李商尹權倚。生員梁德周洪晩榮。幼學宋翼鼎趙亨基尹行進朴基宏韓翊文。進士徐興輔柳諶。生員洪聖肇金處巖金秀臣金和鍾崔斗明閔種吉。各賜紙三券筆三枝墨二笏。上笑曰。趙鎭奎入格。戶判私之乎。㻐進伏曰。趙鎭奎。已與臣爲相避之至親。則拔去。恐合事宜矣。上曰。命官主試外。元無用相避之例。豈可許施乎。㻐曰。旣有下敎。則似不可仍置矣。上笑曰。前言戲耳。㻐曰。此而仍置。則不但臣心之萬萬惶蹙。其於國體。當何如哉。上曰。何如是支煩也。㻐至再至三。終不退伏。存謙曰。筵體至嚴。而戶曹判書趙㻐所奏。殊涉支煩。事體未安。推考。何如。上曰。依爲之。出擧條翌朝。上具翼善冠衮龍袍。詣皇壇。望拜禮如儀訖。由協陽門還內。諸臣以次退出。
정조 10년
行都承旨沈豐之坐直。左承旨李亨元坐。右承旨徐鼎修坐。左副承旨趙尙鎭坐。右副承旨趙衍德坐直。同副承旨李夔坐。注書金孝建禁推一員未差。假注書李德鉉仕直。事變假注書李儒修仕。
정조 10년
上詣摛文院齋宿後。奎章閣政院玉堂藥房口傳問安。答曰。知道。
정조 10년
詣皇壇入齋室後。奎章閣政院玉堂藥房口傳問安。答曰。知道。
정조 10년
皇壇展拜罷後。奎章閣政院玉堂藥房口傳問安。答曰。知道。
정조 10년
傳于李亨元曰。都承旨右承旨入侍。
정조 10년
沈豐之啓曰。都承旨坐直。則上注書入番。乃是古例。而上注書金孝建。今日不爲省記。任自出去。事甚未安。所當重勘。而本院請推之外。無他可施之罰。何以爲之。敢稟。答曰。禁推。
정조 10년
李亨元。以吏曹言啓曰。元陵忌辰祭典祀官。依定式當以奉常判官塡差。而判官尹載命。身病猝重。勢難察任云。今姑改差。其代。口傳差出。何如。傳曰。允。
정조 10년
吏曹口傳政事。以金光岳爲奉常寺判官。
정조 10년
前承旨李敬一啓曰。臣敬奉聖敎。更爲傳諭于南部屯地坊西氷庫二契。領敦寧府事洪樂性所住處。則以爲臣縮伏郊坰。屢違嚴召。聖恩愈隆。臣罪愈著。危苦之情。窮縮之蹤。日甚一日。益增惶隘。不意聖旨旋降。責之以浼浼。諭之以虛佇。至有安心勿辭入來登筵之命。臣伏地瞻天。首頓手攅。驚感罔措。實欲鑚地而不可得矣。噫。臣之離違京闕。倏已再浹旬而一閱月矣。日夕戀慕之忱。殆同赤子仰慈母。誠欲他不暇顧。趨伏天陛之下。少伸耿結之誠。而第四維至嚴。一身如縶。進不遂仰覲之至願。退未蒙誅罰之遄降。徒事瀆擾。甘犯辜慢。有臣如此。生不如死。惶隕震越。席藁待勘而已云。臣旣承偕入之命。姑爲仍留之意。敢啓。答曰。知道。今日又無造朝之期。已甚泄菀。至若一身如縶云云。何其自貶之如是太過。再明以後。當値坐齋。尋常敦勉之擧。將無以酬應。此時巽讓。豈竊迨非其時也。卿須體予至意。待朝肅命事。爾其更爲敦諭。造朝與否。卽爲知入。